โรมัน กอนซาเลซ

**โรมัน กอนซาเลซ** (; เกิด: 17 มิถุนายน พ.ศ. 2530 ที่กรุงมานากัว; ชื่อเต็ม: **โรมัน อัลเบร์โต กอนซาเลซ ลูนา** () นักมวยสากลอาชีพชาวนิการากัว ปัจจุบันได้รับการจัดอันดับให้เป็นนักมวยที่เก่งที่สุดในโลกอันดับ 4 เมื่อเทียบกันรุ่นต่อรุ่นจากนิตยสารเดอะริง และอันดับ 5 ของอีเอสพีเอ็น ถือได้ว่าเป็นตำนานนักมวยชาวนิการากัวคนหนึ่ง เหมือนกับอาเลกซิส อาร์เกวโย ในอดีต โดยเป็นนักมวยชาวนิการากัวคนแรกที่ได้แชมป์โลกถึง 4 รุ่น

## ประวัติ
กอนซาเลซเกิดในตระกูลนักมวย ที่มีปู่และพ่อเคยเป็นนักมวยมาก่อนทั้งสิ้น ขึ้นชกมวยครั้งแรกในปี พ.ศ. 2548 โดยมีพ่อเป็นเทรนเนอร์ และมีการ์โลส บลันดอน บิดาอูร์เร เป็นผู้จัดการ ทำสถิติชนะรวด 14 ครั้ง รวมถึงได้แชมป์ในระดับภูมิภาคละตินอเมริกามาจำนวนหนึ่ง จึงได้เซ็นสัญญาเข้าสังกัดเทเก็งโปรโมชันส์ ในประเทศญี่ปุ่น ซึ่งบริหารโดยอากิฮิโกะ ฮนดะ โปรโมเตอร์ชาวญี่ปุ่น กอนซาเลซชกครั้งแรกในญี่ปุ่นพบกับเอริเบอร์โต เกฮอน นักมวยชาวฟิลิปปินส์ เมื่อปี พ.ศ. 2550 ซึ่งกอนซาเลซเอาชนะน็อกไปได้เพียงแค่ยกแรกเท่านั้น จากนั้นกอนซาเลซได้ชกต่อเนื่องอีก 5 ครั้ง ที่กรุงมานากัวบ้านเกิด ก่อนจะได้มีโอกาสชิงแชมป์โลกครั้งแรกในรุ่นมินิมัมเวท ในฐานะรองแชมป์โลก WBA อันดับ 1 กับยูตากะ นีดะ เจ้าของตำแหน่งชาวญี่ปุ่น ที่บ้านเกิดเจ้าของแชมป์คือ เมืองโยโกฮามะ เมื่อปี พ.ศ. 2551 ปรากฏว่ากอนซาเลซเอาชนะทีเคโอนีดะไปได้แค่ยกที่ 4 จากนั้นจึงป้องกันตำแหน่งไว้ได้ 3 ครั้ง ก่อนจะสละตำแหน่งไปเนื่องจากควบคุมน้ำหนักไม่ได้  โดยชกเคลื่อนไหวในพิกัด 108 ปอนด์เพียงครั้งเดียว และได้ขึ้นชิงแชมป์เฉพาะกาลพบกับฟรันซิสโก โรซัส นักมวยชาวเม็กซิโก ที่สนามกีฬาแห่งชาติเรียวโงกุในกรุงโตเกียว เมื่อวันที่ 24 ตุลาคม พ.ศ. 2553 และเป็นฝ่ายชนะน็อกไปเพียงแค่ยกที่ 2 เท่านั้น  ต่อมาได้รับการแต่งตั้งจากสมาคมมวยโลกให้เป็นแชมป์โลกตัวจริง และได้ป้องกันตำแหน่งไว้ได้อีก 5 ครั้ง สลับกับการชกนอกรอบ ทั้งที่เม็กซิโก, ลาสเวกัส, แคลิฟอร์เนีย รวมถึงมานากัว โดยผ่านนักมวยฝีมือดีหลายคน ทั้งฆวน ฟรันซิสโก เอสตราดา หรือรามอน การ์ซิอา อิราเลส ก่อนจะสละตำแหน่งขึ้นสู่รุ่น 112 ปอนด์ พบกับแชมป์โลกสภามวยโลก ชาวญี่ปุ่น อากิระ ยาเองาชิ ผู้ซึ่งเคยเป็นแชมป์โลกในรุ่น 105 ปอนด์ของสมาคมมวยโลกมาแล้วเช่นเดียวกัน ด้วยการเอาชนะน็อก พรสวรรค์ ป.ประมุข นักมวยชาวไทยไปได้ในปี พ.ศ. 2554 ทั้งคู่ชกกันเมื่อวันที่ 5 กันยายน ค.ศ. 2557 ที่สนามกีฬาในร่มแห่งชาติโยโยงิที่ 2 ในกรุงโตเกียว ปรากฏว่าแม้จะเลื่อนรุ่นขึ้นมาและชกในรุ่นนี้เป็นครั้งแรก แต่พลังหมัดของกอนซาเลซไม่ได้ลดความหนักลงเลย สามารถชกเอายาเองาชิลงไปให้กรรมการนับ 8 ได้หลายครั้ง ก่อนที่จะชนะทีเคโอไปได้อย่างเด็ดขาดในยกที่ 9  และจากนั้นได้ป้องกันตำแหน่งนี้ไว้ได้อีก 4 ครั้ง โดยพบกับนักมวยฝีมือดีอีกหลายคน เช่น ร็อคกี้ ฟูเอนเตส, เอ็ดการ์ โซซา, ไบรอัน วิโลเรีย รวมถึงแม็ควิลเลียม อาร์โรโย  

ต่อมากอนซาเลซได้เลื่อนรุ่นขึ้นไปชกในรุ่นซูเปอร์ฟลายเวท เป็นการชิงแชมป์โลกของสภามวยโลกในรุ่นนี้กับเจ้าของตำแหน่งชาวเม็กซิโก การ์โลส กัวดรัส  ผู้ซึ่งได้ตำแหน่งนี้มาจากการเอาชนะคะแนนโดยเทคนิค ศรีสะเกษ ศ.รุ่งวิสัย นักมวยชาวไทยไปได้เมื่อวันที่ 1 มิถุนายน พ.ศ. 2557 ทั้งคู่ชกกันในวันที่ 10 กันยายน พ.ศ. 2559 ที่เดอะฟอรัม เมืองอิงเกิลวูด รัฐแคลิฟอร์เนีย  ผลการชกปรากฏว่า กอนซาเลซโดนหมัดชุดของกัวดรัสที่เร็วกว่าทั้ง 12 ยก แต่ทว่าเป็นฝ่ายเดินบุกเข้าหาตลอด และได้รับผลการตัดสินให้เป็นฝ่ายชนะคะแนนไปอย่างเป็นเอกฉันท์ และต่อมากอนซาเลซก็ได้สละแชมป์โลก WBC ในรุ่นฟลายเวทไปเพื่อครองแชมป์เพียงรุ่นเดียว

แต่เมื่อกอนซาเลซป้องกันตำแหน่งครั้งแรกกับศรีสะเกษ ศ.รุ่งวิสัย ในการชกภาคบังคับ เนื่องจากศรีสะเกษเป็นรองแชมป์โลกอันดับหนึ่ง ในวันที่ 19 มีนาคม ค.ศ. 2017 ที่เมดิสันสแควร์การ์เดน นครนิวยอร์ก สหรัฐอเมริกา กอนซาเลซถูกหมัดขวาของศรีสะเกษอัดเข้าที่สีข้างลงไปให้กรรมการนับ 8 ในยกแรก และเกิดศีรษะชนกันจนเกิดแผลแตกที่หางคิ้วขวาเลือดไหลนองหน้าในยกที่ 3 และในยกที่ 6 ศรีสะเกษถูกตัดคะแนนไปเนื่องจากไม่ระมัดระวังการใช้ศีรษะ เมื่อครบ 12 ยก กอนซาเลซเป็นฝ่ายแพ้คะแนนไปอย่างไม่เป็นเอกฉันท์ด้วยคะแนน 113-113 และ 114-112 ทั้งสองเสียง ทำให้กอนซาเลซมีสถิติแพ้เป็นครั้งแรก ทั้งที่ก่อนการชกอัตราต่อรองได้ให้กอนซาเลซเป็นต่อถึง 14-1 และถูกมองว่าน่าจะเอาชนะน็อกศรีสะเกษได้ในเวลาไม่เกิน 5 ยก

หลังแพ้ศรีสะเกษมาแล้ว กอนซาเลซมักให้สัมภาษณ์เสมอว่า เป็นเพราะศรีสะเกษใช้ศีรษะชนตนจึงทำให้แพ้  สภามวยโลกจึงกำหนดให้ทั้งคู่ชกกันอีกครั้งเสมือนการล้างตา ในวันที่ 9 กันยายน ปีเดียวกัน ที่ดิกนิตีเฮลท์สปอร์ตพาร์ก คาร์สัน รัฐแคลิฟอร์เนีย คราวนี้กอนซาเลซได้เปลี่ยนทีมเทรนเนอร์เป็นเซ็นได ทานากะ เทรนเนอร์ชาวญี่ปุ่น ซึ่งเคยมีประสบการณ์เป็นเทรนเนอร์ให้กับนักมวยชาวญี่ปุ่นมาแล้วหลายรายในระดับโลก แต่กอนซาเลซเป็นฝ่ายแพ้ทีเคโอไปเพียงแค่เวลา 1:18 ของยกที่ 4 เท่านั้น หลังจากถูกหมัดฮุกขวาของศรีสะเกษล้มลงไป 2 ครั้ง โดยเฉพาะครั้งที่ 2 กรรมการห้ามบนเวทีได้โบกมือยุติการชกทันทีโดยไม่มีการนับ ซึ่งนี่ยังถือเป็นการแพ้น็อกครั้งแรกในชีวิตของกอนซาเลซ ซึ่งหลังการชกจบลง โซฟิอา มันกูยา แฟนสาวของกอนซาเลซซึ่งนั่งชมอยู่ข้างเวทีถึงกับร้องไห้ออกมาด้วยความเสียใจ และตัวของกอนซาเลซเองต้องเข้ารับการตรวจระบบประสาทที่โรงพยาบาลทันที

โรมัน กอนซาเลซ เคยได้รับการยกย่องให้เป็นนักมวยที่เก่งที่สุดเมื่อเทียบกันรุ่นต่อรุ่นเมื่อเดือนกันยายน พ.ศ. 2558 จากนิตยสารเดอะริง หลังจากฟลอยด์ เมย์เวทเธอร์ จูเนียร์ ได้ประกาศแขวนนวมไปก่อนหน้านั้น ซึ่งนับว่าหาได้ยากสำหรับนักมวยพิกัดรุ่นเล็กที่จะได้รับการยกย่องเช่นนี้ เป็นนักมวยที่มีจุดเด่นที่น้ำหนักหมัดหนักทั้งซ้ายและขวา มีสถิติการชนะน็อกคิดเป็นร้อยละ 84 อีกทั้งยังสามารถออกหมัดได้ทุกทิศทางและต่อเนื่องในทุกยก ซึ่งรูปแบบการชกเช่นนี้นับได้ว่าเป็นการป้องกันตัวไปในตัวด้วย โดยเคยถูกชกลงไปให้กรรมการนับ 8 เพียงแค่สองครั้งในชีวิต ครั้งแรกในยกที่ 1 เมื่อครั้งที่ยังชกในระยะแรก ๆ และอีกครั้งในยกที่ 1 อีกเช่นกันกับการชกกับศรีสะเกษ ซึ่งหลังจากนั้นทำให้อันดับโลกของกอนซาเลซตกลงมาเป็นอันดับ 4 และอันดับ 5 ของอีเอสพีเอ็น

ชีวิตส่วนตัว กอนซาเลซนับถือศาสนาคริสต์ และมีลูก 2 คน อยู่ที่มานากัว โดยหย่ากับภรรยาคือ ราเกล ดอญญา

## เกียรติประวัติ
*แชมป์ WBA Fedecentro และแชมป์ประเทศนิการากัว​รุ่นไลท์ฟลายเวท
**ชิง (ที่ว่าง​), 6 ตุลาคม 2549 ชนะน็อก โอสการ์ มูริโย () ยก 10 ที่ ​ปาราโอกาสิโน มานากัว ประเทศนิการากัว
**ป้องกันครั้งที่ 1, 15 ธันวาคม 2549 ชนะทีเคโอ​ ฆวน ฟรันซิสโก เซนเตโน () ยก 7 ที่ ​ปาราโอกาสิโน มานากัว ประเทศนิการากัว
**ป้องกันครั้งที่ 2, 30 มีนาคม 2550 ชนะน็อก บิเซนเต เอร์นันเดซ () ยก 2 ที่ ​ปาราโอกาสิโน มานากัว ประเทศนิการากัว (ต่อมากอนซาเลซสละแชมป์ WBA Fedecentro)​
**ป้องกันครั้งที่ 3, 13 กรกฎาคม 2550 ชนะน็อก บิเกล เตเยซ () ยก 3 ที่ ​ปาราโอกาสิโน มานากัว ประเทศนิการากัว
* แชมป์ WBA Fedelatin รุ่นมินิมัมเวท
**ชิง (ที่ว่าง), 12 พฤษภาคม 2550 ชนะทีเคโอ​ โฆเซ ลุยส์ บาเรลา () ยก 1 ที่ ​ปาราโอกาสิโน มานากัว ประเทศนิการากัว
* แชมป์โลก WBA รุ่นมินิมัมเวท
**ชิง, 15 กันยายน 2551 ชนะทีเคโอ​ ยูตากะ นีดะ () ยก 4 ที่ แปซิฟิโกโยโกฮามะ โยโกฮามะ ประเทศญี่ปุ่น
**ป้องกันครั้งที่ 1, 28 กุมภาพันธ์​ 2552 ชนะคะแนน ฟรันซิสโก โรฮัส () ที่ ออดิโตริโอ ​เกลาเกตซา เม็กซิโกซิตี ประเทศเม็กซิโก
**ป้องกันครั้งที่ 2, 14 กรกฎาคม 2552 ชนะคะแนน คัตสึนาริ ทากายามะ () ที่ เวิลด์เมมโมเรียลฮอล โคเบะ ประเทญี่ปุ่น
**ป้องกันครั้งที่ 3, 30 มกราคม 2553 ชนะทีเคโอ​ อิบัง เมเนเซส () ยก 4 ที่ ออดิโตริโอ ซิโกล เบยน์ตรีอูโน  ปวยบลา ประเทศเม็กซิโก
* แชมป์เฉพาะกาล WBA รุ่นไลท์ฟลายเวท​
**ชิง (ที่ว่าง), 24 ตุลาคม 2553 ชนะน็อก ฟรันซิสโก โรฮัส () ยก 2 ที่ สนามกีฬาแห่งชาติเรียวโงกุ โตเกียว ประเทศญี่ปุ่น​ (ต่อมา WBA แต่งตั้งกอนซาเลซให้เป็นแชมป์โลก)
* แชมป์โลก WBA รุ่นไลท์ฟลายเวท
**ป้องกันครั้งที่ 1, 19 มีนาคม 2554 ชนคะแนน มานูเอล บาร์กัส () ที่ ปลาซา ซานดิเอโก โกกูลา ประเทศเม็กซิโก
**ป้องกันครั้งที่ 2, 16 กรกฎาคม​ 2554 ชนะทีเคโอ​ โอมาร์ ซาลาโด () ยก 7 ที่ ​ปลาซา เด โตโรส กังกุน ประเทศเม็กซิโก​
**ป้องกันครั้งที่ 3, 1 ตุลาคม 2554 ชนะน็อก โอมาร์ โซโต () ยก 2 ที่ เอ็มจีเอ็มแกรนด์​ลาสเวกัส​ ลาสเวกัส สหรัฐ 
**ป้องกันครั้งที่ 4, 28 เมษายน 2555 ชนะน็อก ราโมน การ์ซิอา อิราเลส () ยก 4 ที่ แฟร์เพลกซ์ โพโมนา สหรัฐ
**ป้องกันครั้งที่ 5, 17 พฤศจิกายน​ 2555 ชนะคะแนน ฆวน ฟรันซิสโก เอสตราดา () ที่ ลอสแอนเจลิส​ เมโมเรียล สปอร์ตส์ อารีนา ลอสแอนเจลิส สหรัฐ
* แชมป์โลก WBC และเดอะริง รุ่นฟลายเวท
**ชิง, 5 กันยายน 2557 ชนะทีเคโอ​ อากิระ ยาเองาชิ () ยก 9 ที่ สนามกีฬาในร่มโยโยงิที่ 2 โตเกียว ประเทศญี่ปุ่น
**ป้องกันครั้งที่ 1, 22 พฤศจิกายน​ 2557 ชนะทีเคโอ​ ร็อคกี้ ฟูเอนเตส () ยก 6 ที่ สระว่าย​น้ำนา นาชาติโยโกฮามะ โยโกฮามะ ประเทศญี่ปุ่น
**ป้องกันครั้งที่ 2, 16 พฤษภาคม​ 2558 ชนะทีเคโอ​ เอดการ์ โซซา () ยก 2 ที่ เดอะฟอรัม อิงเกิลวูด สหรัฐ
**ป้องกันครั้งที่ 3, 17 ตุลาคม​ 2558 ชนะทีเคโอ​ ไบรอัน วิลอร์เรีย () ยก 9 ที่ เมดิสันสแควร์การ์เดน นครนิวยอร์ก สหรัฐ
**ป้องกันครั้งที่ 4, 23 เมษายน 2559 ชนะคะแนน แม็กวิลิอัม อาร์โรโย () ที่ เดอะฟอรัม อิงเกิล​วูด สหรัฐ​
* แชมป์โลก WBC รุ่นซูเปอร์ฟลายเวท
**ชิง, 10 กันยายน 2559 ชนะคะแนน การ์โลส กัวดรัส () ที่ เดอะฟอรัม อิงเกิล​วูด สหรัฐ
**เสียแชมป์, 18 มีนาคม​ 2560 แพ้คะแนน ศรีสะเกษ ศ.รุ่งวิสัย () ที่ เมดิสันสแควร์การ์เดน นครนิวยอร์ก สหรัฐ
* แชมป์โลก WBA รุ่นซูเปอร์ฟลายเวท
**ชิง, 29 กุมภาพันธ์​ 2563 ชนะทีเคโอ​ คอลิด ยะห์ไฟ () ยก 9 ที่ ฟอร์ดเซนเตอร์ แอทเดอะสตาร์ ฟริสโก สหรัฐ (ต่อมา WBA เลื่อนตำแหน่ง​กอนซาเลซให้เป็นซูเปอร์แชมป์)​
* แชมป์โลก WBA (ซูเปอร์แชมป์) รุ่นซูเปอร์​ฟลายเวท
**ป้องกันครั้งที่ 1, 23 ตุลาคม​ 2563 ชนะคะแนน อิสราเอล กอ​นซาเกซ () ที่ สถานีโทรทัศน์​เตเบอัซเตกา เม็กซิโก​ซิตี ประเทศ​เม็กซิโก
**เสียแชมป์, 13 มีนาคม 2564 แพ้คะแนน​ ฆวน ฟรันซิสโก เอสตราดา () ที่ อเมริกันแอร์ไลน์เซนเตอร์ แดลลัส สหรัฐ
*เคย​ชิงแชมป์​ต่อไปนี้​แต่​ไม่​ส​ำ​เร็จ​
**ชิงแชมป์โลก WBC รุ่นซูเปอร์​ฟลายเวท, 9 กันยายน 2560 แพ้ทีเคโอ​ ศรีสะเกษ​ ศ.รุ่งวิสัย​ () ยก 4 ที่ ดิกนีตีเฮลท์สปอร์ตพาร์ก คาร์สัน สหรัฐ
**ชิงแชมป์โลก WBC และเดอะริง รุ่นซูเปอร์ฟลายเวท, 13 มีนาคม 2564 แพ้คะแนน​ ฆวน ฟรันซิสโก เอสตราดา () ที่ อเมริกันแอร์ไลน์เซนเตอร์ แดลลัส สหรัฐ

## อ้างอิง

## แหล่งข้อมูลอื่น
* เว็บไซต์ส่วนตัว  
* สถิติการชก boxrec.com 

หมวดหมู่:นักมวยสากลชาวนิการากัว
หมวดหมู่:แชมป์โลก WBC
หมวดหมู่:แชมป์โลก WBA
หมวดหมู่:แชมป์โลก เดอะริง
หมวดหมู่:บุคคลจากมานากัว